**Informatīvais ziņojums “Par risinājumu saistībā ar “Expo Milano 2015” projektu”**

Informatīvais ziņojums sagatavots, lai valdību informētu par aktuālo situāciju starptautiskās izstādes “Expo Milano 2015” organizēšanā un pieņemtu lēmumu par turpmāko rīcību. Informatīvais ziņojums sagatavots saskaņā ar Ministru kabineta 2014.gada 23.decembra sēdes protokollēmuma Nr.72 88.§. 4.punktu, kurš uzdod Ekonomikas ministrijai sadarbībā ar Zemkopības un Satiksmes ministrijām izvērtēt iespējas nodrošināt Latvijas dalību starptautiskajā izstādē “Expo Milano 2015” arī tad, ja Latvijai izstādē nav atsevišķa paviljona.

**Saturs**

[1. Latvijas dalības “Expo Milano 2015” mērķis 2](#_Toc409799678)

[2. Latvijas dalības “Expo Milano 2015” alternatīvu izvērtējums 3](#_Toc409799679)

[3. Latvijas dalības „Expo Milano 2015” pārtraukšana 5](#_Toc409799680)

[4. Turpmākā rīcība 8](#_Toc409799681)

# 1. Latvijas dalības “Expo Milano 2015” mērķis

Vēsturiski valstu dalības Expo izstādēs mērķis bija stiprināt valsts ārējo tēlo, veicināt tā atpazīstamību un celt reputāciju starptautiskā arēnā, kas īpaši aktuāli bija 19. un 20.gadsimtā, par ko liecina daudzu iepriekšējo Expo izstāžu pieredze un lielie budžeti. Šobrīd pastāv arī citi augstāk minēto mērķu sasniegšanas līdzekļi, kuri pie tam ir efektīvāki no ieguldīto līdzekļu atdeves viedokļa.

Valsts atpazīstamību un reputāciju ar lielāku efektivitāti iespējams celt, veicot uzņēmējdarbības vides uzlabošanas un uzņēmēju eksportspējas stiprināšanas pasākumus, piemēram, organizējot nacionālos stendus starptautiskās specializētās tautsaimniecības nozaru izstādēs.

Tā piemēram, 2014.gadā Latvijas Investīciju un attīstības aģentūras (turpmāk – LIAA) administrētās Eiropas struktūrfondu aktivitātes „Ārējo tirgu apgūšana – nozaru starptautiskās konkurētspējas stiprināšana” ietvaros LIAA organizētajos nacionālajos stendos 17 starptautiskajās izstādēs piedalījās 133 komersanti, vidējās izmaksas viena nacionālā stenda nodrošināšanai sastādīja 45 000 *euro.* 2014.gadā LIAA veiktajā izvērtējumā uzņēmumi norādījuši, ka kopumā nodibināti un tiek uzturēti 506 kontakti, ir uzsākti vairāk nekā 85 sadarbības projekti, tai skaitā noslēgti piegāžu līgumi un notiek piegādes. 2015.gadā ar nacionālajiem stendiem ir plānota dalība vairāk kā 30 starptautiskajās nozaru izstādēs.

Tūrisma mārketingā izstāžu loma, īpaši attīstoties informācijas tehnoloģijām, mobilo ierīču lietošanai, samazinās. To apliecina Tūrisma attīstības valsts aģentūras (turpmāk – TAVA) veiktais ārvalstu tūristu pētījums 2012.gada beigās un Rīgas tūrisma attīstības biroja pētījums 2014.gadā. TAVA pētījums liecina, ka gandrīz 70% tūristu informāciju iegūst dažādos interneta avotos. TAVA tūrisma tirgus speciālisti atzīst, ka „B2B” efektīvāka forma ir darbsemināri, prezentācijas, darbsemināru virkne vairākās pilsētās (roadshows) prioritārajos tūrisma tirgos. Šādos pasākumos gan TAVA, gan ieinteresētie komersanti var uzaicināt savus partnerus, organizēt sarunas piemērotā un lietišķā atmosfērā, kā arī mērķtiecīgi atlasītai auditorijai prezentēt galamērķus (pilsētas, reģionus). Šādi pasākumi ne tikai palīdz izvērtēt rezultātus, bet arī ietaupīt resursus (piemēram, šādiem pasākumiem komersanti var veltīt vienu vai divas darba dienas, atšķirībā no izstādes, kur ir jāuzturas visu izstādes laiku, var izvēlēties atbilstošākās pilsētas/reģionus, kur darbseminārus rīkot utml.). Šādi pasākumi var tikt rīkoti arī sadarbībā ar LR vēstniecībām attiecīgajās valstīs vai citām ieinteresētajām organizācijām.

# 2. Latvijas dalības “Expo Milano 2015” alternatīvu izvērtējums

Līdzšinējais darbs pie Latvijas Expo projekta turpinās vairāk kā divus gadus, un sākotnēji saskaņā ar MK 2012.gada 26.jūnija sēdes protokola Nr.36 37.§. 6.punktu projektam tika piešķirti 5 725 067 *euro*.

Lemjot par dalības pārtraukšanu, budžeta ietaupījums 2015.gadā varētu būtu indikatīvi 3,3 milj. *euro* un 2016.gadā indikatīvi 0,16 milj. *euro*, kas dotu iespēju mērķtiecīgi īstenot citus uzņēmēju konkurētspējas un eksporta veicināšanas pasākumus.

Izvērsta informācija par projekta izstrādes gaitu tika sniegta 2014.gada 23.decembra Ministru kabineta sēdē (prot.Nr.72. 88.§) izskatītajā Ekonomikas ministrijas informatīvajā ziņojumā “Par Expo 2015 projekta īstenošanas statusu”. Šajā sēdē tika pieņemts lēmums atbalstīt Ekonomikas ministrijas priekšlikumu nepiedalīties „Expo Milano 2015” ar atsevišķu paviljonu, vienlaikus uzdodot ministrijai sadarbībā ar Zemkopības un Satiksmes ministrijām izvērtēt iespējas nodrošināt Latvijas dalību starptautiskajā izstādē “Expo Milano 2015” arī tad, ja Latvijai izstādē nav atsevišķa paviljona.

Ņemot vērā Latvijas dalības „Expo Milano 2015” mērķus, kā arī ieguldītā finansējuma atdevi, atbilstoši 2014.gada 23.decembra Ministru kabineta uzdevumam Ekonomikas ministrija ir veikusi iespējamo risinājumu izvērtēšanu, lai nodrošinātu Latvijas dalību izstādē bez sava atsevišķa paviljona būvniecības.

Latvijas parakstītā līguma par dalību “Expo Milano 2015” izstādē 2.pants nosaka, ka tai lietošanā piešķirtajā apbūves gabalā ir jāiekārto iekštelpu ekspozīcija atbilstoši iesniegtajam tēmas pieteikumam, kas tika atbalstīts 2012.gada 26.jūnija sēdē (MK prot. Nr.36 37.§).

Ņemot vērā, ka Ministru kabinets neatbalstīja Latvijas dalību izstādē ar atsevišķu paviljonu Latvijas ekspozīcijai, nav iespējama komandītsabiedrības “Expo 2015” piedāvātā un izstrādātā koncepta īstenošana. Komandītsabiedrības pārstāvis savā 2015.gada 4.janvāra e-pastā, izskatot iespējamos risinājumus norādījis, ka, ja netiek īstenots izstrādātais dalības koncepts (ierobežotā apmērā), tad viņu līdzdalība tālākajā projektā būtu pārāk dārga, tāpat norādot, ka, izvēloties citu dalības variantu, Latvija starp pārējiem izstādes paviljoniem būs mazāk pamanāma, tādējādi paredzamas arī mazākas apmeklētāju plūsmas, līdz ar ko netiktu sasniegts dalības mērķis.

Gadījumā, ja Latvijas dalība tiek turpināta bez jau izstrādātā ekspozīcijas risinājuma, būtu nepieciešama jaunas Latvijas dalības koncepcijas izstrāde, kas ietvertu gan ekspozīcijas satura un dizaina izstrādi, gan īstenošanu.

Lai izstrādātu jaunu ekspozīcijas koncepciju, atbilstoši Publisko iepirkumu likuma regulējumam, visu nepieciešamo iepirkuma procedūru veikšana aizņemtu vairāk par 100 dienām.

Lai varētu tikt piemērots Publisko iepirkumu likuma 3.panta trešās daļas 2.punktā noteiktais izņēmums, par to ir nepieciešams atsevišķs Ministru kabineta rīkojums. Jāatzīmē, ka Publisko iepirkumu likuma 3.panta trešās daļas 2. punkts paredz izņēmumu no PIL, ja „tā piemērošana varētu radīt kaitējumu būtisku valsts interešu aizsardzībai. Par būtisku valsts interešu aizsardzību katrā konkrētajā gadījumā lemj Ministru kabinets. Šā izņēmuma piemērošanas pamats nav steidzamība.”.

Arī izņēmuma piemērošanas gadījumā, būtu nepieciešams gan lemt par izvēlēto risinājumu, gan veikt ekspozīcijas koncepta izstrādi un īstenošanu.

Ņemot vērā, ka līdz izstādes atklāšanai ir atlikušas mazāk par 90 dienām, ieskaitot brīvdienas un svētku dienas, nav iespējama ekspozīcijas koncepcijas izstrāde un īstenošana tādā saturiskā un organizatoriskā līmenī, kurš dotu pārliecību par Latvijas dalības mērķu sasniegšanas iespēju un ieguldīto līdzekļu atdevi.

2015.gada 14.janvārī tika organizēta sanāksme ar līdzatbildīgajām Satiksmes un Zemkopības ministrijām, LIAA, kā arī nodibinājuma „Rīga 2014”, Latvijas Māksliniecisko direktoru kluba, Latvijas Sabiedrisko attiecību kompāniju asociācijas pārstāvju dalību, lai izvērtētu iespējamos risinājumus Latvijas dalībai izstādē.

Zemkopības ministrija neatbalsta Latvijas dalību „Expo Milano 2015”. Ja valdība tomēr lemj, ka izstādē jāpiedalās, tad Latvijas ekspozīcijai Milānā būtu jāizvērtē iespēja izmantot elementus no Latvijas stenda Berlīnes „Zaļās nedēļas” izstādē, vienlaikus ņemot vērā, gan, ka „Zaļās nedēļas” stends ir uzstādāms iekštelpās, gan nepieciešamās transportēšanas izmaksas, gan arī bojāto elementu aizstāšanai nepieciešamos izdevumus.

Satiksmes ministrijas pārstāvis norādīja, ka, ja valdībā tiek pieņemts lēmums turpināt dalību izstādē, tad ir gatavi nepieciešamības gadījumā iesaistīt nozares uzņēmumus, kas palīdzētu radīt Latvijas ekspozīcijai piemērotus digitālos risinājumus.

Iespējamo risinājumu izvērtējums iekļauts ziņojuma 1.pielikumā.

Nevalstisko organizāciju pārstāvji uzsvēra, ka dalība izstādē nav pašmērķis un Latvijas tēla atpazīstamību iespējams veicināt arī citiem līdzekļiem. Tehnoloģiju attīstība un digitālie risinājumi ir „metuši izaicinājumu” Expo izstādes būtībai, kas sākotnēji radās, kā valstu iespēja demonstrēt sasniegumus, taču 21.gadsimtā šī loma ir zudusi, un mērķus iespējams īstenot daudz ilgtspējīgākiem un mūsdienīgākiem līdzekļiem. Lai popularizētu Latviju un sasniegtu izvirzītos mērķus, ir jāizvēlas atbilstošie risinājumi, atbilstošai auditorijai, taču sākotnēji nepieciešams definēt Latvijas tēlu, nosakot tās vērtības, kuras vēlamies uzsvērt un ar kurām identificēties, pie tam dažādās jomās šīs vērtības ir atšķirīgas.

2015.gadā Latvijai ir unikāla iespēja parādīt sevi Latvijas prezidentūras ES Padomē laikā. Viena no Latvijas prioritātēm ir digitālo iespēju izmantošana, uzsverot Latvijas potenciālu, t.sk. uzņēmumus, kuri strādā digitālajā jomā. Šis ir viens no virzieniem, kurā iesaistot uzņēmējus, būtu jāmeklē veids kā prezentēt Latviju.

No uzņēmēju viedokļa skatoties, tad vietai (tā var būtu izstāde, konference, sanāksme, speciāli organizēta tikšanās, u.c.), kur satikt biznesa partneri, nav būtiskas nozīmes. Uzņēmēji precīzi definē sava biznesa attīstībai nepieciešamos pasākumus un nepieciešamo atbalstu, tāpēc pasākumu īstenošanā piedalās tikai tad, ja saskata komerciālu izdevīgumu, ieguvumus. Kā piemērs minams Zviedrijas lēmums nepiedalīties „Expo Milano 2015” - apzinot uzņēmēju interesi un gatavu līdzfinansēt Zviedrijas dalību izstādē, tika konstatēts atbilstošas intereses trūkums, kas kalpoja par pamatu Zviedrijas lēmumam izstādē nepiedalīties. Jāatzīmē, ka no ES dalībvalstīm izstādē nepiedalās arī Dānija, Somija, Luksemburga, Horvātija, Kipra un Portugāle.

Sanāksmes dalībnieki norādīja, ka ja dalību izstādē nevar īstenot pietiekami ilgtspējīgi un atbilstoši pieejamajam finansējumam, tad dalības atsaukšana ir pamatota. Ņemot vērā, ka laikā, kas atlicis līdz „Expo Milano 2015” atklāšanai nepieciešams gan izstrādāt jaunu ekspozīcijas koncepciju, gan to realizēt, pastāv ievērojami riski to paveikt atbilstošā kvalitātē un nodrošināt izvirzīto mērķu sasniegšanu.

# 3. Latvijas dalības „Expo Milano 2015” pārtraukšana

Ar Ministru kabineta sēdes 2012.gada 26.jūnija protokollēmuma Nr.36 37.§ 2.punktu Ekonomikas ministrija tika noteikta par atbildīgo institūciju Latvijas dalības "Expo Milano 2015" Milānā, Itālijā, organizēšanā. Cita starpā, ar Ministru kabineta sēdes 2012.gada 26.jūnija protokollēmuma Nr.36 37.§ 4.punktu Ekonomikas ministrijai tika uzdots saskaņot un parakstīt Latvijas dalības līgumu izstādē. Līgums par dalību izstādē tika parakstīts 2012. gada 30.novembrī.

2013.gada 19.decembrī Ekonomikas ministrija noslēdza divus līgumus ar komandītsabiedrību „Expo 2015”:

1) Nr. EM 2013/57 A - par objekta „Latvijas ekspozīcija izstādē „Expo Milano 2015”, Milānā, Itālijā” tehniskā projekta izstrādi un saskaņošanu, autoruzraudzību un konsultāciju sniegšanu (turpmāk – projektēšanas līgums) – par līgumcenu 226 663,48 EUR (bez PVN).

2) Nr. EM 2013/57 B - par Latvijas ekspozīcijas izstādē „Expo Milano 2015”, Milānā, Itālijā ekspozīcijas idejiskās ieceres - saturiskā redzējuma māksliniecisko un organizatorisko realizēšanu, kā arī uzraudzību (turpmāk – producēšanas līgums) – par līgumcenu 2 541 249,05 EUR (bez PVN).

Par uzņemto saistību esamību un apmēru, Ekonomikas ministrija informēja Ministru kabinetu gan 2014.gada 16.decembra Ministru kabineta sēdē (prot. Nr. 71 66 §) izskatītajā Ekonomikas ministrijas informatīvajā ziņojumā “Par Expo 2015 projekta īstenošanu”, gan 2014.gada 23.decembra Ministru kabineta sēdē (prot.Nr.72. 88.§) izskatītajā Ekonomikas ministrijas informatīvajā ziņojumā “Par Expo 2015 projekta īstenošanas statusu” (turpmāk – informatīvie ziņojumi). Vienlaikus ar sniegto informāciju, informatīvajiem ziņojumiem pievienotajos protokollēmumu projektos tika iekļauts punkts, ar kuru Ministru kabinets uzdod Ekonomikas ministrijai lauzt 2012. gada 30.novembrī noslēgto dalības līgumu ar "Expo Milano 2015" Organizatoru un 2013.gada 19.decembrī Ekonomikas ministrijas noslēgtos divus pakalpojuma līgumus ar komandītsabiedrību „Expo 2015”.

Minētie līgumi ir tieši saistīti ar lēmumu par Latvijas dalību izstādē "Expo Milano 2015". Vienlaikus līgums ar "Expo Milano 2015" organizatoru par dalību izstādē slēgts atsaucoties uz starptautisko tiesību normām: 1928.gada Parīzes Konvenciju par pasaules izstāžu norisi un Starptautiskā izstāžu biroja (BIE – Bureau International des Expositions) izdotajiem pasaules izstāžu Vispārīgajiem noteikumiem un apstiprinātajiem Speciālajiem noteikumiem. Izstādes “Expo Milano 2015” dalības līgumā nav paredzēts gadījums, kad Dalībvalsts nolemtu pārtraukt savu dalību izstādē.

 Atbilstoši Dalības līguma 6.pantam dalībvalstij būvniecībai piešķirtais zemes gabals jāatbrīvo un jānodod Organizatoram iepriekšējā stāvoklī vēlākais līdz 2016. gada maijam. Pašlaik Latvijai piešķirtajā apbūves gabalā ar kopējo platību 1157 kvadrātmetri (20x58 metri) ir izbūvēti paviljona pamati, kuri veidoti monolītas betona plātnes formā ar platību apmēram 400 kvadrātmetri. Atlikušie aptuveni 760 kvadrātmetri ir klāti ar smilšu/šķembu maisījumu, kas nav izlīdzināts. Pieņemot lēmumu par Latvijas dalības izstādē pārtraukšanu, ar Organizatoru būs jāsaskaņo teritorijas labiekārtošanas projekts (piemēram, zālājs vai bruģējums) un jāīsteno tuvāko trīs mēnešu laikā. Saskaņā ar vairāku Itālijas būvfirmu sniegto informāciju, vienkāršu teritorijas labiekārtošanas darbu (zālāja vai bruģējuma ierīkošana) izmaksas var būt robežās starp 100-120 euro par kvadrātmetru, tādējādi jārēķinās ar indikatīvi 115 700 līdz 138 840 euro izmaksām. Ja Organizators saskaņos izbūvēto paviljona pamatu nojaukšanu (izbūvēto pamatu nojaukšana, ja to darītu Expo Organizatora būvfirma, saskaņā ar spēkā esošo piedāvājumu maksātu 96 802,37 euro) un teritorijas labiekārtošanu līdz izstādes atklāšanai, tad kopējās izmaksas indikatīvi būtu 235 642 euro apmērā.

Pēc Ministru kabineta lēmuma par dalības izstādē pārtraukšanu, jālauž līgums par dalību izstādē "Expo Milano 2015" un jāuzsāk sarunas ar izstādes "Expo Milano 2015" organizatoru „Expo 2015 S.p.A” par procedūrām un maksājumiem sakarā ar Latvijas dalības pārtraukšanu. Ar Ministru kabineta sēdes 2012.gada 26.jūnija protokollēmuma Nr.36 37.§ 2.punktu Ekonomikas ministrija tika noteikta par atbildīgo institūciju Latvijas dalības "Expo Milano 2015" Milānā, Itālijā, organizēšanā. Ministru kabinetam, lemjot par dalības izstādē "Expo Milano 2015" pārtraukšanu (kas nav „dalības organizēšana”), jālemj par uzdevumu Ekonomikas ministrijai attiecībā uz dalības pārtraukšanu, dalības līguma laušanu un sarunu veikšanu par sekojošajām procedūrām un maksājumiem sakarā ar Latvijas dalības pārtraukšanu.

Savukārt pakalpojuma līgumiem ar komandītsabiedrību „Expo 2015”, to laušanas gadījumā, joprojām saglabājas ietekme uz budžetu, proti, laužot pakalpojuma līgumus komandītsabiedrībai „Expo 2015” izmaksājamas summas par projekta ietvaros uzsāktajiem darbiem un veiktajiem ieguldījumiem. Turklāt, lai noteiktu un aprēķinātu komandītsabiedrībai „Expo 2015” izmaksājamās summas (samazinātu pašreiz komandītsabiedrības „Expo 2015” uzrādīto summu - 358 289,16 euro), piesaistāms eksperts, kura uzdevums būtu noteikt tās izmaksu pozīcijas, kas ir pamatotas un tieši attiecināmas uz projektu.

Ņemot vērā iepriekš minēto, nozīmīgs un nepieciešams ir Ministru kabineta protokollēmumā dots uzdevums Ekonomikas ministrijai, pārtraucot Latvijas dalību starptautiskajā izstādē „Expo Milano 2015”, izbeigt līgumu ar „Expo Milano 2015” organizatoru „Expo 2015 S.p.A” par Latvijas dalību izstādē un veikt pārrunas ar „Expo 2015 S.p.A” par procedūrām un maksājumiem sakarā ar Latvijas dalības pārtraukšanu, kā arī izbeigt pakalpojumu līgumus Nr. EM 2013/57 A un Nr. EM 2013/57 B ar komandītsabiedrību „Expo 2015”, un, piesaistot neatkarīgu ekspertu, izvērtēt un iespēju robežās samazināt komandītsabiedrībai „Expo 2015” izmaksājamās summas par projekta ietvaros iesāktajiem darbiem.

# 4. Turpmākā rīcība

Situācijā, kad līdz izstādes atklāšanai atlikuši 3 mēneši, Ekonomikas ministrija uzskata, ka nav iespējama Latvijas dalības „Expo Milano 2015” mērķa sasniegšana, tādā saturiskā un organizatoriskā līmenī, kurš pozitīvi veicinātu Latvijas atpazīstamību un nodrošinātu ieguldīto līdzekļu atdevi.

Tādējādi Ekonomikas ministrija piedāvā pārtraukt Latvijas dalību “Expo Milano 2015”, veicot sekojošas darbības:

1. Pieņemt Ministru kabineta lēmumu par atteikšanos no Latvijas dalības “Expo Milano 2015” izstādē.

2. Uzdot Ekonomikas ministrijai pārtraukt Latvijas Expo projektu, t.sk.:

2.1. izbeigt līgumu ar izstādes Organizatoru „Expo Milano 2015” S.p.A. par Latvijas dalību izstādē,

2.2. veikt pārrunas ar „Expo Milano 2015” S.p.A. par procedūrām un maksājumiem sakarā ar Latvijas dalības pārtraukšanu, lai nodrošinātu Latvijas pielīgto saistību izpildi pret izstādes Organizatoru,

2.3. izbeigt pakalpojumu līgumus Nr. EM 2013/57 A un Nr. EM 2013/57 B ar komandītsabiedrību „Expo 2015”,

2.4. piesaistot neatkarīgu ekspertu, izvērtēt un iespēju robežās samazināt komandītsabiedrībai „Expo 2015” izmaksājamās summas par projekta ietvaros iesāktajiem darbiem, kuras nav pamatotas vai tieši attiecināmas uz projektu.

Ekonomikas ministre D.Reizniece-Ozola

Vīza:

Valsts sekretārs M.Lazdovskis

27.01.2015 09:00

2189

R.Stafeckis, 67013295

Roberts.Stafeckis@em.gov.lv